ڕەگ و ڕیشەی سویدییەکان جیاوازە
سویدییەکان خەڵکێکن بەڕەگ و ڕیشەی جیاوازەوە. بەشێکیان بە پێی تاقیکاریی دیئێنئا لە خەڵکی ڕاوچیی خۆجێیەوە کەوتوونەوە و بەشێکیان لە بیانیانی جووتیار کە لە باشووری ئەورووپاوە هاتبوون. ئەمەیان لێکۆڵینەوەیەکی نوێی سویدی لەسەر ڕەگەزی ئەورووپای مودێرن ڕوونی دەکاتەوە. ئەم دوو گرووپە نزیکەی هەزار ساڵ شانبەشانی یەک لە سوید ژیاون.
توێژینەوەکە لەلایەن سێ زانای سویدییەوە لە زانکۆی ئوپسالا کراوە و ئەنجامەکەی دوێنێ لە کۆنفرانسێکی تایبەتی چاپەمەنیدا پێشکەش کرا و بەمزووانە لە گۆڤاری "ساینس"دا بڵاو دەبێتەوە.